钦定古今图书集成/明伦汇编/官常典/第356卷 > 郭楠
## 钦定古今图书集成/明伦汇编/官常典/第356卷 > 郭楠

按《明外史》本传：“楠字世重，晋江人。正德九年进士。授
浦江知县，课最，入为御史。世宗即位，请召还直臣舒
芬、王思、黄巩、张衍瑞等，从之。嘉靖元年，核饷两广，劾
总兵官抚宁侯朱麟贪懦，诏为戒饬。寻上章请退朝
之暇延见大臣，如祖宗故事，且言主事陈嘉言忤中
官，不宜逮系。帝怒，夺其俸。诸臣伏阙争大礼，皆得罪。”
楠方巡按云南，驰疏言：“人臣事君，阿意者未必忠，犯
颜者未必悖。今群臣伏阙呼号，或榜掠殒身，或间关
谪戍，不意圣明之朝，而忠良获罪若此。乞复生者之
职，恤死者之家，庶以收纳人心，全君臣之义。”帝大怒，
遣缇骑逮治。言官论救，皆不纳。既至，下镇抚掠治，复
廷杖之，削其籍。六年春，以灾变修省，从吏部议，量与
一官，得吉水教谕，终南宁知府。